  Майя Бывальцева 2016-тӥ арын Удмуртиысь 2 сюрс адями кошкиз. Азьвыл аръёсын ӵошатыса, со кык поллы ӧжытгес. Кулэсмон 2017-тӥ арын но чаклаське, вераз иворъёсъя «Удмуртия» агентстволэн корреспондентэзлы элькунысь ужъя но миграци политикая министрлэсь ужзэ быдэсъясь Надежда Губская. Миграци учётэ 2016-тӥ арын кунгож сьӧрысь вуэм 20 сюрс пала адями пуктэмын. Ас ужзыя Удмуртие 5 сюрс пала адями вуиз, уже интыяськыны — 9 сюрс 500 пала, дышетскыны — 1 сюрс 300, туризм ужпумъёсъя — 1 сюрс 200, мукет ужпумъёсъя — 2 сюрс 600 адями. Кунгож сьӧрысь лыктӥсьёс пӧлын тросгес луо азьвыл Совето Союзлэн элькунъёсаз улӥсьёс — 80 процентэз. Уноезгес Узбекистанысь вуо, собере мыно: 10 процентэз -Таджикистанын но Азербайджанын улӥсьёс, 6 процентэз — Украинаын. Кыдёкысь кунъёсты верано ке, лыкто Германиысь (1,5 процент), Китайысь (1,3 процент), Египетысь (1 процент). «Сьӧрлось лыктэмъёс Удмуртиысь ужъя рынокын вылын сокем уг шӧдӥсько. Вань ужасьёс пӧлысь 1 процент палаез гинэ луо. Кылем арын уже интыяськыны 4 сюрс 365 патент сётэмын вал, со кунмуртъёс, кудъёсыз Россие визатэк мынон-ветлон кунъёсысь вуо. Вераны кулэ, кунгож сьӧрысь лыктэмъёс ӵемгес ужало лэсьтӥськон, вузкарон но юрттӥськет сётон удысъёсын», — вераз Надежда Губская. Солэн верамезъя, кунгож сьӧрысь лыктэмъёс элькунын куд-ог ужъёсты быдэсъяны уг быгато. Кылсярысь, калыкез нуон-ваён удысын ужаны лэзьымтэ. Мукет улосвылъёсын, кытын сыӵе уретонъёс ӧвӧл, Удмуртилэн ужан амалэзлы умой дунъет сёто. Тегъёс: Мерлык Ижкар Удмуртия миграция ужъяминистерство  